钦定古今图书集成/明伦汇编/氏族典/第262卷 > 王求礼
## 钦定古今图书集成/明伦汇编/氏族典/第262卷 > 王求礼

按《唐书王求礼传》：“求礼，许州长社人。武后时为左拾
遗，监察御史。后方营明堂，雕饰谲怪，侈而不法，求礼
上书讥切，久不报。契丹叛，使孙万荣寇河北，诏河内
王武懿宗御之，懦扰不进，贼败数州去。懿宗乃条华
人为贼诖误者数百族，请诛之。求礼劾奏，请斩懿宗
首以谢河北。懿宗大惧，后尽赦其人。当是时，契丹陷”
幽州，馈挽屈竭，左相豆卢钦望请停京官九品以上
两月俸助军兴。既奏，求礼历阶进曰：“天子富有四海，
何待九品俸，使宰相夺之以济军国用乎？”姚璹曰：“秦、
汉皆有税筭以佐军，求礼不识大体。”对曰：“秦、汉虚天
下事边，奈何使陛下效之？”后曰：“止。”久视。二年三月，大
雨雪，凤阁侍郎苏味道等以为瑞，率群臣入贺。求礼
厉言：“今阳气偾升，而阴冰激射，此天灾也。主荒臣佞，
寒暑失序，使天有瑞，何感而来哉？”群臣震恐，后为罢
朝。然以刚正故官龃。龉，神龙初，终卫王府参军。